สวัสดีค่ะรบกวนคุณตอบทีค่ะ ช่วงหลังมานี่กังวลเรื่องโรคพิษสุนัขบ้าบ่อยๆ ล่าสุดเมื่อวานนี้หนูเดินผ่านทางๆหนึ่งตอนแรกไม่เห็นว่ามันมีสุนัขแล้วไปปะกันตรงหัวมุม สุนัขไม่ได้เห่าอะไรแค่มันหันมามอง หนูเดินหลบมันไปข้างๆผ่านมันไป แต่กังวลเพราะขามีแผล ระยะห่างกับสุนัขก็ไม่มาก กลัวว่าจะติดโรคพิษสุนัขบ้าได้ถ้าหากมันมีเชื้อ หรือกระเป๋าเป้ที่สะพายมาด้วยจะมีเชื้อมาติด ทั้งที่มันไม่ได้มาเลียด้วยซ้ำ มันเป็นการกังวลเกินไปรึเปล่าคะ
สวัสดีค่ะ การเดินเข้าใกล้สุนัข แม้จะมีบาดแผลที่ขา ก็ไม่ได้ทำให้ติดเชื้อพิษสุนัขบ้ามาค่ะ ส่วนกระเป๋าที่สะพายมา หากไปสัมผัสโดนน้ำลายสุนัขจริง ก็ไม่ได้ทำให้เราติดเชื้อพิษสุนัขบ้ามาค่ะ เพราะเมื่อเชื้อไวรัสออกจากร่างกายสัตว์ ก็จะตายในเวลาไม่นาน หรือแม้จะยังไม่ตาย แต่ก็จะอ่อนแอลง และไม่สามารถก่อโรคได้ค่ะ ดังนั้น หากไม่ได้โดนสุนัขกัด ข่วน หรือเลียปาก เลียตา เลียจมูก หรือเลียโดนบาดแผลโดยตรง ก็จะไม่ติดเชื้อพิษสุนัขบ้ามา และก็ไม่จำเป็นต้องไปฉีดวัคซีนค่ะ